Αγαπητά μέλη της Πολυτεχνειακής Κοινότητας,

Η **Δομή** **Υποστήριξης Παρεμβάσεων Κοινωνικής Μέριμνας Φοιτητών του ΕΜΠ** σας προσκαλεί να συμμετάσχετε στην 1η Ημερίδα που διοργανώνει **την Πέμπτη 21 Νοεμβρίου 2019,** στην Αίθουσα Πολυμέσων της Πολυτεχνειούπολης Ζωγράφου, με θέμα: ***«Γνωριμία με την Υπηρεσία Ψυχολογικής Υποστήριξης του ΕΜΠ».***

Η Υπηρεσία Ψυχολογικής Υποστήριξης λειτουργεί στους χώρους του Γραφείου Διασύνδεσης του ΕΜΠ και αποτελεί ένα μέρος των δωρεάν παροχών του προς τα μέλη της Πολυτεχνειακής Κοινότητας. Συγκεκριμένα, μπορούν να επωφεληθούν της Υπηρεσίας Ψυχολογικής Υποστήριξης, τόσο οι φοιτητές (προπτυχιακοί, μεταπτυχιακοί, υποψήφιοι διδάκτορες), όσο και το διδακτικό και διοικητικό προσωπικό, για θέματα που ανακύπτουν σε σχέση με τους φοιτητές.

Μέσα από τις συνεδρίες Ψυχολογικής Υποστήριξης, οι φοιτητές διευκολύνονται στη διαχείριση δυσκολιών σχετιζόμενων, είτε με τις σπουδές τους, όπως έντονο άγχος εξετάσεων ή/και επίδοσης, αδυναμία διαχείρισης χρόνου, δυσκολία στη λήψη αποφάσεων, κλπ, είτε με προσωπικές δυσκολίες, όπως συγκρούσεις στο οικογενειακό/φιλικό περιβάλλον, αίσθημα μοναξιάς, προβλήματα υγείας, ψυχοσωματικά προβλήματα κ.ά.

Η 1η αυτή Ημερίδα έχει ως σκοπό να γνωρίσουν τα μέλη της Πολυτεχνειακής Κοινότητας και να πληροφορηθούν σχετικά με την Υπηρεσία Ψυχολογικής Υποστήριξης. Συγκεκριμένα, μέσα από τις εισηγήσεις των Ειδικών, αλλά και της Υπευθύνου της Δομής, θα δοθεί η ευκαιρία στους συμμετέχοντες:

* Να εξοικειωθούν με το κομμάτι της Ψυχολογικής Υποστήριξης, αναφορικά με το *γιατί* και το *πώς* αυτή παρέχεται σε έναν ακαδημαϊκό χώρο
* Να ευαισθητοποιηθούν στις δυσκολίες, τις οποίες μπορεί να αντιμετωπίζει ένας φοιτητής ή συμβουλευόμενος γενικά
* Να ενημερωθούν σχετικά με το πώς μπορεί η Ψυχολογική Υποστήριξη να βοηθήσει
* Να γνωρίσουν το ιστορικό της Υπηρεσίας, τη μέχρι στιγμής αποκτηθείσα εμπειρία, καθώς και τις προοπτικές που ανοίγονται στο μέλλον
* Να μοιραστούν τις σκέψεις, τους προβληματισμούς και τα ερωτήματα που πιθανώς ανακύψουν.

Η παρουσία σας στην Ημερίδα θα μας χαροποιήσει και θα αποτελέσει μια ευκαιρία για έναν ανοιχτό διάλογο σε θέματα κοινού ενδιαφέροντος.

Συνημμένο το πρόγραμμα της ημερίδας.

Μπορείτε να δηλώσετε τη συμμετοχή σας στην ηλεκτρονική διεύθυνσης: katefstathiou@mail.ntua.gr